Noord-Sentineleiland is een van die lede van die Andamaneilande in die Golf van Bengale. Die groep sluit ook Suid-Sentineleiland in. Die noordelike eiland is die tuiste van die Sentinelese, wat alle kontak met die buitewêreld beveg, soms met geweld. Hulle word beskou as een van die wêreld se geïsoleerde volke, wat basies onaangeraak deur die moderne beskawing is. Daarom is net beperkte inligting oor die eiland bekend. In naam is die eiland deel van die distrik Suid-Andaman van die Indiese uniegebied Andaman- en Nicobar-eilande. In die praktyk erken die Indiese regering die eilandbewoners se begeerte om alleen gelaat te word en monitor hulle net die eiland vanaf ’n afstand; die Sentinelese word selfs nie vervolg as hulle ander mense vermoor nie. Die eiland kan dus beskou word as ’n soewereine gebied onder Indiese beskerming. Noord-Sentinel lê 36 km wes van die dorp Wandoor op Suid-Andamaneiland en 59,6 km noord van Suid-Sentineleiland. Dit het ’n oppervlakte van sowat 59,67 km2 en ’n rofweg vierkantige buitelyn. Noord-Sentinel word deur koraalriwwe omring en het geen natuurlike hawens nie. Die hele eiland is bebos, buiten ’n smal strand.